b'\n_START_ARTICLE_\nZaklad pozabljenih\n_START_SECTION_\nVsebina\n_START_PARAGRAPH_\nZgodba v ospredje postavlja Benjamina Franklina Gatesa (igra ga Nicolas Cage), zgodovinarja in amaterskega kriptologa z diplomama iz strojni\xc5\xa1tva z univerze MIT in iz ameri\xc5\xa1ke zgodovine z Univerze Georgetown. Gates prihaja iz dru\xc5\xbeine z dolgo tradicijo lovcev na zaklade, ki verjamejo v legendo o fantasti\xc4\x8dni zakladnici artefaktov in zlata, ki so jo skrili ustanovni o\xc4\x8detje Zdru\xc5\xbeenih dr\xc5\xbeav Amerike, danes pa so z njo seznanjeni le \xc5\xa1e redki izbranci. Prvi namig je Benovemu pradedku Thomasu Gatesu (igra ga Jason Earles) leta 1832 izdal Charles Carroll, zadnji \xc5\xbeive\xc4\x8di podpisnik Deklaracije neodvisnosti. Carroll je Gatesu dejal preprosto: \xc2\xbbSkrivnost skriva Charlotte.\xc2\xab\xc2\xa0Mlademu Benu je leta 1974 ta namig posredoval njegov dedek John Adams Gates (igra ga Christopher Plummer). John je \xc5\xbee prestar za lov na zaklad, njegov sin Patrick pa je prenehal verjeti v zaklad, tako da Ben prise\xc5\xbee, da bo prevzel vodilno vlogo v tej veliki nalogi, ki je bila polo\xc5\xbeena na rame dru\xc5\xbeini Gates - iskanju zaklada. _NEWLINE_Trideset let pozneje Ben, ki ga spremljata prijatelj Riley Poole (igra ga Justin Bartha) in finan\xc4\x8dnik Ian Howe (igra ga Sean Bean), s pomo\xc4\x8djo sofisticiranih ra\xc4\x8dunalni\xc5\xa1kih napovedovalcev arkti\xc4\x8dnega vremena odkrije kolonialisti\xc4\x8dno ladjo Charlotte. Znotraj ladje odkrijejo ve\xc4\x8d sodov smodnika, od katerih se za najpomembnej\xc5\xa1ega izka\xc5\xbee tisti, ki ga objema zmrznjeni kapitan ladje, saj v njem odkrijejo pipo, narejeno iz morske pene. Znotraj pipe odkrijejo uganko, iz katere Ben sklepa, da se naslednji namig skriva na hrbtni strani Deklaracije neodvisnosti. Tedaj med raziskovalci nastane razkol, saj Ben mo\xc4\x8dno nasprotuje ideji, da bi Deklaracijo ukradli, medtem ko Ian v tej ideji ne najde nobenih te\xc5\xbeav, reko\xc4\x8d da si jo bo zgolj izposodil. V tem sporu raziskovalci ponesre\xc4\x8di pri\xc5\xbegejo kopico smodnika, ki se je nahajala ne tleh ladje. Ian in njegov pomo\xc4\x8dnik Shaw (igra ga David Dayan Fisher) ladjo zapustita \xc5\xa1e pred eksplozijo, medtem ko se Ben in Riley znajdeta v navidez brezizhodnem polo\xc5\xbeaju, vendar se nato skozi tihotapski prekat re\xc5\xa1ita v drug predel ladje, ki ga eksplozija ne prizadene tako mo\xc4\x8dno, tako da jo odneseta brez praske. Ian se je medtem \xc5\xbee odpeljal stran, tako da Benu in Rileyju ne preostane drugega kot pohod \xc4\x8dez zasne\xc5\xbeeno pokrajino do bli\xc5\xbenje vasice, od koder se nato vrneta domov. _NEWLINE_Ben in Riley sku\xc5\xa1ata po prihodu v ZDA na vse kriplje opozoriti FBI in Oddelek za dr\xc5\xbeavno varnost, da se pripravlja tatvina Deklaracije neodvisnosti. Na obeh institucijah ju odslovijo, saj so prepri\xc4\x8dani, da je Deklaracija tako dobro zavarovana, da je ni mogo\xc4\x8de ukrasti. Naposled prideta v pisarno dr. Abigail Chase (igra jo Diane Kruger) v Dr\xc5\xbeavnem arhivu. Tudi ona ju odslovi, saj je prav tako prepri\xc4\x8dana o varnosti Deklaracije. Ben \xc5\xa1e vedno meni druga\xc4\x8de in se odlo\xc4\x8di ukrasti Deklaracijo, zgolj z namenom zavarovati jo pred Ianom. Po podrobni analizi varnostnih ukrepov napo\xc4\x8di \xc4\x8das za akcijo in Ben s pomo\xc4\x8djo Rileyja uspe ukrasti Deklaracijo tik pred prihodom Iana in njegove ekipe. Dr. Chase vidi Bena z Deklaracijo in mu jo vzame iz rok, vendar ne ve, da ji je Ben predal le kopijo, ki jo je tik predtem kupil v trgovini spominkov. Situacijo opazi tudi Ian, ki ugrabi dr. Chasovo (in \xc5\xa1e kopijo Deklaracije zraven) in jo odpelje v svojem kombiju, \xc4\x8demur sledi divjanje po cestah, saj sku\xc5\xa1a Ben doktorico re\xc5\xa1iti iz krempljev Iana. Med vo\xc5\xbenjo uspe Abigail odpreti zadnja vrata Ianovega kombija, zato se nagne ven, Ben in Riley pa se ji s svojim kombijem pribli\xc5\xbeata in jo uspeta zgrabiti in jo prestaviti v svoje vozilo. Ian tako dobi Deklaracijo, a takoj ugotovi, da gre za kopijo. Ben in Riley sta tako izginila Ianu izpred o\xc4\x8di in si tako vzameta \xc4\x8das, da iztuhtata, kaj naj storita. Odlo\xc4\x8dita se sama nadaljevati ta lov za zakladom, vendar se Abigail s tem ne strinja, saj ne \xc5\xbeeli oditi brez Deklaracije. Ker ji Ben ne dovoli kar oditi z Deklaracijo, saj \xc5\xa1e ni razre\xc5\xa1il \xc5\xa1ifre na hrbtni strani le-te, se tako odlo\xc4\x8di, da jo z Rileyjem za\xc4\x8dasno sprejmeta v svojo ekipo. _NEWLINE_Ben in Riley se strinjata, da je edino mesto, kjer bodo za nekaj \xc4\x8dasa varni pred policijo, dom Benovega o\xc4\x8deta, Patricka Henryja Gatesa (igra ga Jon Voight). Patrick nemudoma izrazi mo\xc4\x8dan dvom o obstoju zaklada, saj je 20 let zapravil z iskanjem zaklada. Ben, Abigail in Riley se vseeno lotijo analize hrbtne strani, na kateri s pomo\xc4\x8djo reagentov odkrijejo Ottendorfovo \xc5\xa1tevilo, ki se nana\xc5\xa1a na strani, vrstice in \xc4\x8drke v pismih Ti\xc5\xa1ine Dobronamerne (psevdonima Benjamina Franklina), ki jih je Benov o\xc4\x8de daroval Franklinovemu in\xc5\xa1titutu. Ko Abigail vidi \xc5\xa1ifro na hrbtni strani Deklaracije, tudi sama postane prepri\xc4\x8dana o obstoju zaklada, zato se pridru\xc5\xbei Benu in Rileyju kot enakopravna \xc4\x8dlanica ekipe. \xc4\x8ceprav je Patrick zelo cini\xc4\x8den glede vseh teh namigov in postane osupel, ko odkrije, s kak\xc5\xa1nim dokumentom imajo opravka, tudi njega za\xc4\x8dne situacija zanimati. Benu, Abigail in Rileyju s pomo\xc4\x8djo de\xc4\x8dka uspe razvozlati \xc5\xa1ifro v Franklinovih pismih in nova uganka jih pripelje v Filadelfijo, natan\xc4\x8dneje v stavbo Independence Hall. V neki opeki bli\xc5\xbenje stavbe odkrijejo posebna o\xc4\x8dala, ki jih je izumil Benjamin Franklin. Ben z o\xc4\x8dali pogleda v hrbtno stran Deklaracije in odkrije nov namig. Bena, Abigail in Rileyja v elementu preseneti Ian s svojimi pomo\xc4\x8dniki in za\xc4\x8dne se kraj\xc5\xa1i lov, v katerem se Ben s Franklinovimi o\xc4\x8dali uspe izmuzniti svojim zasledovalcem. Abigail in Riley na drugi strani nista enako uspe\xc5\xa1na, saj resda uspeta pobegniti zasledovalcem, vendar jima ti odvzamejo Deklaracijo. Situacijo \xc5\xa1e poslab\xc5\xa1a FBI, ki aretira Bena. _NEWLINE_Ian pokli\xc4\x8de Bena in ga povabi na sre\xc4\x8danje, kar agenti FBI sprejmejo z odobravanjem, saj se odlo\xc4\x8dijo Bena uporabiti za vabo. Ben se sre\xc4\x8da z Ianovim pomo\xc4\x8dnikom Shawom, ki je zamaskiran v turista, zato ga agenti ne uspejo prepoznati. Nad Shawa in Bena prileti helikopter, ki moti signal agentov FBI, tako da ti ne sli\xc5\xa1ijo niti besede njunega pogovora. Ben naposled sko\xc4\x8di v reko Hudson in v globini naleti na Ianove potaplja\xc4\x8de, ki mu posodijo kisikovo bombo, tako da se vsi skupaj izmuznejo FBI agentom. Ian uporabi Patricka, Rileyja in Abigail kot talce in prisili Bena, da mu razlo\xc5\xbei namige. Ben tako nima izbire in pripelje vse v Cerkev Svete Trojice v centru New Yorka. Ob ponovnem pogledu na hrbtno stran Deklaracije s Franklinovimi o\xc4\x8dali Ian in Ben odkrijeta nov namig, ki jih pripelje v cerkvine katakombe, kjer razbijejo enega od grobov ter odmaknejo krsto, ki razkrije skrivni prehod v nadaljnje podzemne hodnike. Pot jih na koncu pripelje do velikanske navpi\xc4\x8dne dvorane, katere edini na\xc4\x8din za pre\xc4\x8dkanje so lesene stopnice, ki vodijo okoli in okoli te dvorane. Stopnice se kmalu izka\xc5\xbeejo za zelo krhke, saj se Shawu izmaknejo pod nogami. Shaw tako pade v globino in pod sabo pokoplje ve\xc4\x8dino stopnic na mestu, na katerem se je nahajal, kar onemogo\xc4\x8di ostalim, da bi nadaljevali pot po stopnicah. Preostane jim edino \xc5\xa1e leseno dvigalo na sredini dvorane, na katerega se kot zadnja vzpneta Ben in Abigail, ki si komajda uspeta re\xc5\xa1iti \xc5\xbeivljenje, za las uspeta zavarovati tudi Deklaracijo. Dvigalo jih pripelje do \xc5\xa1e enega hodnika, ki se zdi kot slepa ulica, kar priznata tudi Ben in njegov o\xc4\x8de. Njima namre\xc4\x8d uspe preslepiti Iana, da je svetilka sredi hodnika le nov namig, ki vodi k cerkvi Old North Church v Boston. Ian s pomo\xc4\x8dniki odide in pusti Bena, Abigail, Rileyja in Patricka v navidez brezizhodnem polo\xc5\xbeaju._NEWLINE_Po Ianovem odhodu Ben razkrije, da obstaja drugi izhod, ki so ga graditelji zakladnice uporabili kot ja\xc5\xa1ek za kisik, in doda, da ta drugi izhod vodi tudi skozi zakladnico. V iskanju drugega izhoda odpre rov v novo dvorano, ki pa je na njihovo razo\xc4\x8daranje prazna, zaradi \xc4\x8desar sklepajo, da je nekdo pred njimi izpraznil zakladnico. Benu poide pogum in motivacija, vendar ga podpreta o\xc4\x8de in Abigail, ki mu oba povesta, da bosta z veseljem \xc5\xa1la iskat nove zaklade z njim. Kakor koli, ko \xc5\xa1e enkrat preu\xc4\x8dijo polo\xc5\xbeaj, ugotovijo, da \xc5\xa1e vedno niso na\xc5\xa1li tega drugega izhoda, zato si podrobneje ogledajo dvorano, v kateri so se zna\xc5\xa1li. S pipo, ki jo je odkril na ladji Charlotte, uspe odpreti luknjo v zidu, ki se razmakne v velik prehod, ki vodi v resni\xc4\x8dno zakladnico, v kateri odkrijejo artefakte iz vseh obdobij zgodovine. _NEWLINE_Ko odidejo skozi drugi izhod, na prizori\xc5\xa1\xc4\x8de stopi FBI. Ben se za\xc4\x8dne pogajati z vodilnim agentom v preiskavi, posebnim agentom Petrom Saduskyjem (igra ga Harvey Keitel), in med pogovorom preko prstana na roki odkrije, da je Sadusky prostozidar. Ben predlaga, da zaklad porazdelijo po raznih muzejih po celem svetu, pri \xc4\x8demer dobijo zasluge za najdbo zaklada celotna dru\xc5\xbeina Gates ter Riley. Prav tako zahteva, da dr. Abigail Chase ne bo na noben na\xc4\x8din kaznovana za krajo Deklaracije. Ben \xc5\xa1e pove, da sam ne \xc5\xbeeli iti v zapor, vendar mu nato Sadusky re\xc4\x8de, da nekdo pa mora iti v zapor. To da Benu misliti in ga privede na idejo, da bi FBI prijel Iana in pomo\xc4\x8dnike ter njih obto\xc5\xbeil kraje. Tako vsi skupaj odletijo v Boston, kjer so pri\xc4\x8da prijetju celotne Ianove ekipe, ki sku\xc5\xa1a vdreti v cerkev Old North Church. Po izreku obto\xc5\xbenice ugrabitve, poskusa umora in pre\xc4\x8dkanja dr\xc5\xbeavne posesti Ian ugotovi, da je bil prevaran, \xc5\xa1e posebej ko opazi Bena v ozadju. _NEWLINE_Ameri\xc5\xa1ka vlada nato v zameno za zaklad Benu in prijateljem ponudi 10% celotnega zaklada, a Ben sprejme le 1%, ki si ga razdeli z Rileyjem. S svojim dele\xc5\xbeem Ben in Abigail odkupita dvorec, ki si ga je neko\xc4\x8d lastil Charles Carroll, Riley pa si priskrbi rde\xc4\x8d ferrari 360. Film se kon\xc4\x8da tako, da Riley s svojim \xc5\xa1portnim avtomobilom odbrzi z njunega posestva, Ben in Abigail, med katerima se je v tem \xc4\x8dasu razvila romanti\xc4\x8dna vez, pa se poljubita in vrneta nazaj v dvorec.\n_START_SECTION_\nSprejem\n_START_PARAGRAPH_\nFilm je do\xc5\xbeivel me\xc5\xa1ane odzive kritikov. Nekateri so ga hvalili kot zabavno in preprosto dru\xc5\xbeinsko pustolov\xc5\xa1\xc4\x8dino, medtem ko so se drugi lotili njegovih \xc5\xa1tevilnih nemogo\xc4\x8dih in neverjetnih obratov. Roger Ebert je dal filmu dve zvezdici (od mo\xc5\xbenih \xc5\xa1tirih) in komentiral: \xc2\xbbFilm je tako nesmiseln, da bi verzija filma v izvedbi Monty Pythona lahko uporabila isti scenarij, vrstico za vrstico.\xc2\xab\xc2\xa0_NEWLINE_Film trenutno dr\xc5\xbei 44% podporo na Rotten Tomatoes, kjer je pri\xc5\xa1lo do konsenza, da\xc2\xa0\xc2\xbb...Zaklad pozabljenih ni noben zaklad, a vendar je zabavno popotovanje za tiste, ki lahko odpustijo njegovi skrajno neverjetni zgodbi.\xc2\xab\xc2\xa0\n_START_SECTION_\nDoma\xc4\x8de video izdaje\n_START_PARAGRAPH_\n18. decembra 2007 je iz\xc5\xa1la posebna zbirateljska izdaja, DVD set z obema filmoma. _NEWLINE_Disney je 20. maja 2008 izdal tudi Blu-ray Disc verziji Zaklada pozabljenih in njegovega nadaljevanja, Zaklada pozabljenih 2: Knjige skrivnosti.\n_START_SECTION_\nZaklad pozabljenih 3\n_START_PARAGRAPH_\nRe\xc5\xbeiser Jon Turteltaub je dejal, da si bo ekipa vzela \xc4\x8das, preden bo posnela \xc5\xa1e eno nadaljevanje Zaklada pozabljenih, a je na drugi strani dru\xc5\xbeba Disney \xc5\xbee registrirala domeni NationalTreasure3DVD.com in NationalTreasure4DVD.com, torej sta na vidiku \xc5\xa1e tretji in \xc4\x8detrti film v seriji. Drugi film se je kon\xc4\x8dal z vpra\xc5\xa1anjem glede 47. strani predsednikove knjige skrivnosti, vendar je na to Turteltaub odgovoril, da slednjega v film niso vklju\xc4\x8dili kot podlago za tretji film.  Jon Turteltaub je prav tako v spletnem oznanilu za datum izida 3. filma napovedal leto 2011.'